नेपालको स्कटल्यान्ड भ्रमण स्थगित
नेपालले अर्को महिना गर्ने भनिएको स्कटल्यान्ड भ्रमण औपचारिक रूपमै स्थगित भएको छ । सन् २०२३ को विश्वकपको छनोट आधार रहेको विश्वकप लिग २ प्रतियोगिता जुलाई ४ देखि ११ सम्म स्कटल्यान्डमा आयोजना हुँदै थियो । तीन राष्ट्र सम्मिलित प्रतियोगितामा नेपाल र स्कटल्यान्डबाहेक अर्को टोली नामिबिया थियो ।
काठमाडौँ — नेपालले अर्को महिना गर्ने भनिएको स्कटल्यान्ड भ्रमण औपचारिक रूपमै स्थगित भएको छ । सन् २०२३ को विश्वकपको छनोट आधार रहेको विश्वकप लिग २ प्रतियोगिता जुलाई ४ देखि ११ सम्म स्कटल्यान्डमा आयोजना हुँदै थियो । तीन राष्ट्र सम्मिलित प्रतियोगितामा नेपाल र स्कटल्यान्डबाहेक अर्को टोली नामिबिया थियो ।आईसीसीले कोरोना भाइरस (कोभिड–१९) का कारण प्रतियोगिता हुन नसक्ने बिहीबार जनाएको छ । नेपालले लिग २ मा खेल्न लागेको यो केवल दोस्रो प्रतियोगिता थियो । फेब्रुअरी काठमाडौंमा लिग २ को यात्रा सुरु गर्दा नेपालले अमेरिकासँगको दुवै खेल जितेको थियो भने ओमानसँगको दुवै खेल हारेको थियो । अप्रिल २० देखि २७ सम्म लिग २ कै नामिबियामा हुने तय भएको नेपाल, नामिबिया र स्कटल्यान्ड सम्मिलित प्रतियोगिता यसअघि नै स्थगित भएको थियो । तीन वर्ष चल्ने सात राष्ट्र सहभागी प्रतियोगितामा नेपाल छैटौं स्थानमा छ । नेपालले ४ खेलमात्र खेलेको छ । ओमान १० खेलमा १६ अंकसाथ शीर्षस्थान र अमेरिका १० खेलमा १२ अंकसाथ दोस्रो स्थानमा छन् । एउटा टोलीले प्रतियोगितामा ३६ खेल खेल्नेछ । त्यसबाट शीर्ष तीन टोली विश्वकप छनोटमा पुग्नेछन् ।